หลักการถอนเงินสำหรับวัยเกษียณที่เป็นที่นิยม เรียกว่าอะไร
หลักการถอนเงินสำหรับวัยเกษียณที่เป็นที่นิยม เรียกว่า 3 Buckets of Retirement หมายถึง การแบ่งเงินออกเป็น 3 ถัง โดยถังที่ 1 เป็นถังสำหรับการถอนเงินออกมาเพื่อใช้จ่ายในระยะสั้น ควรเป็นสินทรัพย์หรือเงินที่มีสภาพคล่องสูง ส่วนอีก 2 ถังที่เหลือให้นำไปลงทุนในสินทรัพย์ที่ความเสี่ยงแตกต่างกัน เพื่อจะได้ไม่ต้องกังวลว่าเมื่อเกิดความเสี่ยงแล้วจะไม่มีเงินใช้จ่าย

ถัง 1 : ถังสภาพคล่อง เป็นถังสำหรับการเก็บเงินระยะสั้น โดยคำนึงถึงแผนการใช้จ่ายในชีวิตประจำวัน หรือค่าใช้จ่ายฉุกเฉินที่อาจเกิดขึ้นโดยไม่คาดฝัน โดยถังใบนี้ควรมีเงินเตรียมสำหรับการใช้จ่ายให้เพียงพอประมาณ 12 เดือนอยู่เสมอ เพื่อจะได้ไม่เกิดความกังวลใจหากต้องการถอนเงินออกมาใช้แบบเร่งด่วน โดยไม่ไปกระทบกับเงินในถังใบอื่นหรือถึงขั้นขายของสะสมเพื่อนำเงินมาใช้จ่าย

ถัง 2 : ถังเสี่ยงต่ำถึงปานกลาง เป็นถังที่ใช้สำหรับลงทุนในสินทรัพย์ที่มีความเสี่ยงต่ำถึงปานกลาง มีระยะเวลาการลงทุนได้ 3 - 5 ปี เพื่อให้ได้ผลตอบแทนมากกว่าถังใบแรก แต่ข้อที่ต้องระมัดระวัง ก็คือ ไม่ควรลงทุนในสินทรัพย์ที่เสี่ยงมากจนเกินไป เพราะวัตถุประสงค์ของเงินในถังใบนี้ คือ เพื่อสร้างรายได้และมีความมั่นคง เพื่อนำเงินไปเติมในถังใบแรก ซึ่งเป็นเงินสำหรับการใช้จ่ายในชีวิตประจำหรือเพื่อยามฉุกเฉิน โดยสินทรัพย์ลงทุนควรเน้นเงินฝากประจำ สลากออมสิน พันธบัตรรัฐบาล หุ้นกู้ที่มีอันดับเครดิตดี กองทุนรวมตราสารหนี้ กองทุนรวมอสังหาริมทรัพย์ ที่ดีไปกว่านั้นควรเน้นลงทุนแล้วได้รับเงินปันผลสม่ำเสมอ

ถัง 3 : ถังเสี่ยงสูง เป็นถังที่มีระยะเวลาการลงทุน 5 ปีขึ้นไป ดังนั้น สามารถลงทุนในสินทรัพย์ที่มีความเสี่ยงสูงได้และคาดหวังผลตอบแทนจากการลงทุนในระดับสูงได้ ซึ่งผลตอบแทนจากถังใบนี้จะไปเติมในถังสองใบแรก โดยลักษณะสินทรัพย์ลงทุน เช่น หุ้นที่มีปัจจัยพื้นฐานแข็งแกร่ง หุ้นปันผล กองทุนรวมหุ้น กองทุนรวมผสม เป็นต้น แต่เนื่องจากเป็นสินทรัพย์ลงทุนที่มีความเสี่ยงสูงจึงมีโอกาสขาดทุนได้เช่นกัน ดังนั้น จึงต้องหมั่นตรวจสอบพอร์ตลงทุนสม่ำเสมอ เพื่อให้แน่ใจว่าสินทรัพย์ลงทุนยังสามารถสร้างผลตอบแทนที่น่าพอใจอยู่ ขณะเดียวกันเป็นการลดความเสี่ยงให้พอร์ตลงทุนโดยรวม
ความรู้ทางการเงิน